CELEX: 
Language: hu
Date: 2018-05-07 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/849 európai parlamenti és tanácsi irányelvnek az elektronikuspénz-kibocsátók és a pénzforgalmi szolgáltatók központi kapcsolattartó pontjainak kijelölésével kapcsolatos kritériumokra vonatkozó szabályozástechnikai standardokkal és a központi kapcsolattartó pontok feladataira vonatkozó szabályokkal történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A valamely tagállamban központi irodával rendelkező pénzforgalmi szolgáltatók és elektronikuspénz-kibocsátók telephelyeket működtethetnek más, befogadó tagállamokban. E telephelyeknek akkor is meg kell felelniük a letelepedésük helye szerinti tagállam pénzmosás és a terrorizmus finanszírozása elleni küzdelemre vonatkozó szabályozásának, ha maguk nem kötelezett szolgáltatók.
            
            
               Annak érdekében, hogy megkönnyítsék az ilyen telephelyeknek a pénzmosás és a terrorizmus finanszírozása elleni küzdelem területén történő felügyeletét, több tagállam „központi szerződő fél” kijelölésére kötelezi a pénzforgalmi szolgáltatókat és az elektronikuspénz-kibocsátókat. A központi szerződő fél a pénzforgalmi szolgáltató vagy elektronikuspénz-kibocsátó, valamint a befogadó tagállam illetékes hatósága közötti kapcsolattartó pontként jár el. A pénzmosás és a terrorizmus finanszírozása elleni küzdelemmel kapcsolatos közös európai megközelítés hiányában azonban fennáll a szabályozási arbitrázs kockázata, amely azzal fenyeget, hogy aláássa a pénzmosás és a terrorizmus finanszírozása elleni küzdelemben kialakított európai védintézkedések szilárdságát. Fennáll a kockázata továbbá, hogy a jogbizonytalanság észszerűtlen akadályokat támaszt a határokon átnyúló szolgáltatásokat nyújtani kívánó pénzforgalmi szolgáltatók és elektronikuspénz-kibocsátók előtt.
            
            
               A pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről szóló (EU) 2015/849 irányelv célja többek között az, hogy az uniós jogszabályokat összhangba hozza a pénzmosás és a terrorizmus finanszírozása és proliferációja elleni küzdelemre vonatkozó nemzetközi előírásokkal.
            
            
               Az (EU) 2015/849 irányelv 45. cikkének (10) bekezdése előírja, hogy az európai felügyeleti hatóságoknak szabályozástechnikai standardtervezeteket kell kidolgozniuk azokra a kritériumokra vonatkozóan, amelyeket a tagállamok felhasználhatnak annak eldöntésére, hogy a tagállam területén fióktelepnek nem minősülő telephelyet üzemeltető külföldi intézményeknek ki kell-e jelölniük központi kapcsolattartó pontot vagy sem, és annak milyen feladatokat kell ellátnia. Az európai felügyeleti hatóságok kötelesek voltak 2017. június 26-ig benyújtani a Bizottsághoz a szabályozástechnikai standardtervezeteket azzal a céllal, hogy a Bizottság – felhatalmazáson alapuló jogi aktusként – elfogadja azokat az 1093/2010/EU rendelet
                  1
               , az 1094/2010/EU rendelet
                  2
                és az 1095/2010/EU rendelet
                  3
                szerint meghatározott eljárásnak megfelelően.
            
            
               Az 1095/2010/EU rendelet 10. cikkének (1) bekezdésével összhangban a Bizottság köteles a standardtervezetek kézhezvételétől számított három hónapon belül határozni azok jóváhagyásáról. A Bizottság úgy döntött, hogy jóváhagyja a benyújtott szabályozástechnikai standardtervezetet, és felhatalmazáson alapuló rendelet formájában elfogadja azt.
            
            
               Ez felhatalmazáson alapuló rendelet:
            
            
            
               •
                     jogbiztonságot teremt azon kritériumokkal kapcsolatban, amelyeket a tagállamok felhasználnak annak eldöntésére, hogy ki kell-e jelölniük központi kapcsolattartó pontot vagy sem; valamint
            
            
               •
                     egyértelműen meghatározza, hogy a központi kapcsolattartó pontnak milyen feladatot kell ellátnia.
            
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az európai felügyeleti hatóságok 2017. február és május között nyilvános konzultációt folytattak a szabályozástechnikai standardtervezetről.
            
            
               Az Európai Bankhatóság honlapján (
               
                  https://www.eba.europa.eu/regulation-and-policy/anti-money-laundering-and-e-money/rts-on-ccp-to-strengthen-fight-against-financial-crime
               
               ) nyilvánosan hozzáférhetővé tették a nyilvános konzultációra feltett kérdések, a nyilvános konzultációból származó válaszok és visszajelzések áttekintését, a legfontosabb kérdések és a nyilvános konzultáció során kapott egyéb észrevételek összefoglalását, valamint az EBH ezen észrevételekre adott válaszait és az azok kezelésére meghozott intézkedéseit.
            
            
               Ezen túlmenően a szabályozástechnikai standard kidolgozása céljából közvetlen konzultációt folytattak az EBH banki érdekképviseleti csoportjával.
            
            
               A szabályozástechnikai standard kidolgozása előtt hatásvizsgálatot végeztek. Mérlegelték a különböző szakpolitikai alternatívák előnyeit és hátrányait, és megvizsgálták, hogy az előnyben részesített választási lehetőségek milyen hatásokat fognak gyakorolni a pénzforgalmi szolgáltatókra, az elektronikuspénz-kibocsátókra és az illetékes hatóságokra. Ennek eredményeit nyilvánosan elérhetővé tették az alábbi internetcímen: 
               
                  https://www.eba.europa.eu/-/esas-publish-central-contact-point-standards-in-fight-against-financial-crime
               
            
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
         
         
            
               Ez a felhatalmazáson alapuló rendelet azokat a kritériumokat határozza meg, amelyeket figyelembe kell venni annak eldöntésekor, hogy központi kapcsolattartó pontot jelölnek ki, és hogy milyen feladatokat lehet a központi kapcsolattartó pontra ruházni.
            
            
               A kritériumok tekintetében kétirányú megközelítést fogadtak el annak eldöntését illetően, hogy helyénvaló-e központi kapcsolattartó pontot kijelölni, vagy sem.
            
            
               A befogadó tagállamok arra kötelezhetik a más tagállamban székhellyel rendelkező intézményeket, hogy bizonyos mennyiségi kritériumok – konkrétan az alábbiak – teljesülése esetén jelöljenek ki központi kapcsolattartó pontot:
            
            
               a)
                     a befogadó tagállam területén működő intézmény fióktelepnek nem minősülő telephelyeinek száma legalább 10; vagy
            
            
               b)
                     az ilyen telephelyek által forgalmazott és beváltott elektronikus pénz mennyisége vagy az általuk végzett fizetési ügyletek értéke pénzügyi évenként várhatóan meghaladja a 3 millió EUR-t vagy az előző pénzügyi évben meghaladta a 3 millió EUR-t; vagy
            
            
               c)
                     a befogadó tagállam illetékes hatósága számára, kérelemre és időben nem teszik elérhetővé az annak értékeléséhez szükséges információkat, hogy teljesült-e az a) vagy a b) kritérium.
            
            
               A befogadó tagállamok akkor is kötelezhetik a más tagállamban székhellyel rendelkező intézményeket központi kapcsolattartó pont kijelölésére, ha ezen intézmények fióktelepnek nem minősülő telephelyeinek működésével összefüggésben a pénzmosás és a terrorizmus finanszírozásának kockázata olyan mértékű, hogy a központi kapcsolattartó pont kijelölése akkor is arányos, ha nem teljesülnek az a), b) vagy c) pontba foglalt kritériumok.
            
            
               Ennek célja, hogy az egész EU-ban jogbiztonságot teremtsenek és biztosítsák a központi kapcsolattartó pontra vonatkozó rendelkezések egységes értelmezését, ugyanakkor a tagállamok előírhassák központi kapcsolattartó pontok létesítését, ha erre szükség van a területükön található külföldi intézmények működésével összefüggő pénzmosási és a terrorizmus-finanszírozási kockázat fényében vagy azzal arányban.
            
            
               Ami a központi kapcsolattartó pontra bízható feladatokat illeti, az (EU) 2015/849 irányelv 45. cikkének (9) bekezdése már jelenleg is egyértelműen leszögezi, hogy a központi kapcsolattartó pont két fő feladata:
            
            
               a)
                     biztosítani a kijelölő intézmény nevében a befogadó tagállam pénzmosás és terrorizmusfinanszírozás elleni küzdelemre vonatkozó követelményeink betartását; valamint
            
            
               b)
                     elősegíteni a befogadó tagállam illetékes hatóságai általi felügyeletet. Ez kiterjed a befogadó tagállam illetékes hatóságai által kért dokumentumok és információk rendelkezésre bocsátására is.
            
            
               Ezért a központi kapcsolattartó pontnak tájékoztatnia kell a kijelölő intézményt legalább a pénzmosás és terrorizmusfinanszírozás elleni küzdelemre alkalmazandó szabályokról és arról, hogy ezek miként érinthetik az intézmény pénzmosás és terrorizmusfinanszírozás elleni küzdelemre vonatkozó politikáit és eljárásait; továbbá felügyelnie kell, hogy a fióktelepnek nem minősülő telephelyek betartják-e a pénzmosás és terrorizmusfinanszírozás elleni küzdelemre vonatkozó szabályokat, és szükség esetén korrekciós intézkedéseket kell hoznia.
            
            
               Ennek keretében a központi kapcsolattartó pontoknak képesnek kell lenniük legalább arra, hogy hozzáférjenek a fióktelepnek nem minősülő telephelyek birtokában lévő információkhoz; képviseljék a kinevező intézményt a tagállam illetékes hatóságaival és a pénzügyi információs egységgel (FIU) folyatott kommunikáció során; valamint szükség esetén elősegítsék a telephelyeken végzett helyszíni ellenőrzéseket. Bár ezt kifejezetten nem írták elő, ebből az is következik, hogy a központi kapcsolattartó pontnak megfelelő technikai ismerettel kell rendelkeznie a pénzmosás és terrorizmusfinanszírozás elleni küzdelemre alkalmazandó követelményekről, valamint elegendő emberi és pénzügyi erőforrással kell rendelkeznie feladatai ellátásához.
            
            
               A tagállamok a pénzmosás és a terrorizmus-finanszírozás kockázatával kapcsolatos értékelésük alapján meghatározhatják, hogy a központi kapcsolattartó pontok – a pénzmosás és terrorizmusfinanszírozás elleni küzdelem helyi követelményeinek betartására vonatkozó kötelezettségeik keretében – kötelesek ellátni bizonyos további feladatokat. Először is helyénvaló lehet, hogy a tagállamok arra kötelezzék a központi kapcsolattartó pontot, hogy a gyanús ügyletekre vonatkozó jelentéseket nyújtson be a befogadó pénzügyi információs egységnek.
            
            
               Ezenfelül az (EU) 2015/849 irányelv 48. cikkének (4) bekezdése világossá teszi, hogy a befogadó tagállam illetékes hatóságainak felügyelniük kell a területükön fióktelepnek nem minősülő telephelyeket működtető pénzforgalmi szolgáltatókat és elektronikuspénz-kibocsátókat a pénzmosás és terrorizmusfinanszírozás elleni küzdelemre vonatkozó kötelezettségek betartásának biztosítása érdekében. Ebbe olyan ideiglenes intézkedések meghozatala is beletartozik, amelyek az említett telephelyek súlyos hiányosságainak orvoslására irányulnak, amennyiben a hiányosság miatt azonnali korrekciós intézkedésre van szükség.
            
            
               A befogadó illetékes hatóságoknak a területükön található intézményi telephelyek jogsértéséinek szankcionálására vonatkozó hatásköre nem tartozik az (EU) 2015/849 irányelv 45. cikkének (10) bekezdésébe foglalt megbízatás hatálya alá.
            
            
               
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.5.7.)
            
            
               az (EU) 2015/849 európai parlamenti és tanácsi irányelvnek az elektronikuspénz-kibocsátók és a pénzforgalmi szolgáltatók központi kapcsolattartó pontjainak kijelölésével kapcsolatos kritériumokra vonatkozó szabályozástechnikai standardokkal és a központi kapcsolattartó pontok feladataira vonatkozó szabályokkal történő kiegészítéséről
            
         
         
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről, a 648/2012/EU európai parlamenti és tanácsi rendelet módosításáról, valamint a 2005/60/EK európai parlamenti és tanácsi irányelv és a 2006/70/EK bizottsági irányelv hatályon kívül helyezéséről szóló, 2015. május 20-i (EU) 2015/849 európai parlamenti és tanácsi irányelvre
                  4
               , és különösen annak 45. cikke (11) bekezdésére,
            
            
               mivel:
            
            
               (1)Az elektronikuspénz-kibocsátók és a pénzforgalmi szolgáltatók központi kapcsolattartó pontokat jelölhetnek ki, hogy azok a kijelölő intézmények nevében biztosítsák a pénzmosás és a terrorizmus finanszírozása elleni szabályok betartását, és elősegítsék az illetékes hatóságok általi felügyeletet. A tagállamok előírhatják központi kapcsolattartó pont kijelölését, ha a pénzforgalmi szolgáltatók és elektronikuspénz-kibocsátók fióktelepnek nem minősülő telephelyek révén nyújtanak szolgáltatásokat a területükön, ezt azonban nem tehetik meg, ha azok telephely nélkül nyújtanak szolgáltatásokat.
            
            
               (2)A pénzmosás és a terrorizmus finanszírozása elleni szabályok betartása érdekében indokoltnak látszik központi kapcsolattartó pont kijelölése, ha a pénzforgalmi szolgáltatók és elektronikuspénz-kibocsátók által, fióktelepnek nem minősülő telephelyek révén kifejtett tevékenység mérete és nagyságrendje elér vagy meghalad bizonyos küszöbértékeket. E küszöbértékeket olyan szinten kell kijelölni, amely arányos az (EU) 2015/849 irányelv azon célkitűzésével, hogy elősegítsék a kijelölő intézmény nevében a pénzmosás és terrorizmusfinanszírozás elleni küzdelemre vonatkozó helyi kötelezettségek betartásának az illetékes hatóságok általi felügyeletét, ugyanakkor ne hozzanak létre szabályozásból eredő indokolatlan terheket a pénzforgalmi szolgáltatók és elektronikuspénz-kibocsátók számára.
            
            
               (3) A központi kapcsolattartó pont kijelölésére vonatkozó követelmény indokoltnak látszik, ha a tagállam úgy ítéli meg, hogy az ilyen telephelyek működésével összefüggésben a pénzmosás és a terrorizmus finanszírozásának fokozott kockázata áll fenn, amit például a pénzforgalmi szolgáltatók vagy elektronikuspénz-kibocsátók egyes kategóriáival összefüggésben fennálló pénzmosási és terrorizmus-finanszírozási kockázat értékelése alapján igazolnak. A tagállamok nem kötelezhetők arra, hogy e célból az egyes intézményekre vonatkozó kockázatértékelést végezzenek.
            
            
               (4)Kivételes esetekben azonban, ha a tagállamok alapos okkal feltételezik, hogy a területükön telephelyeket működtető valamely konkrét pénzforgalmi szolgáltatóval vagy elektronikuspénz-kibocsátóval összefüggésben magas a pénzmosás és a terrorizmus finanszírozásának kockázata, jogosultnak kell lenniük annak előírására, hogy ez a szolgáltató vagy kibocsátó központi kapcsolattartó pontot jelöljön ki, még ha nem is éri el az e rendeletben megállapított küszöbértékeket vagy nem tartozik az intézmények azon kategóriájába, amely köteles központi kapcsolattartó pontot kijelölni a pénzmosás és a terrorizmus finanszírozásának kockázatára vonatkozó tagállami értékelés alapján.
            
            
               (5)Ha központi kapcsolattartó pontot jelölnek ki, a kijelölő elektronikuspénz-kibocsátó vagy pénzforgalmi szolgáltató nevében biztosítani kell, hogy annak telephelyei betartsák a pénzmosás és a terrorizmus finanszírozása elleni küzdelem alkalmazandó szabályait. E célból a központi kapcsolattartó pontnak megbízhatóan kell értelmeznie a pénzmosás és a terrorizmus finanszírozása elleni küzdelem alkalmazandó követelményeit és elő kell segíteni a pénzmosás és a terrorizmus finanszírozása elleni küzdelemre vonatkozó szakpolitikák és eljárások végrehajtását.
            
            
               (6)A központi kapcsolattartó pontnak többek között központi koordináló szerepet kell betöltenie a kijelölő elektronikuspénz-kibocsátó vagy pénzforgalmi szolgáltató és annak telephelyei között, valamint az elektronikuspénz-kibocsátó vagy pénzforgalmi szolgáltató és a telephelyek működése szerinti tagállam illetékes hatóságai között azok felügyeletének megkönnyítése érdekében.
            
            
               (7)A tagállamoknak jogosultaknak kell lenniük arra, hogy a területükön fióktelepnek nem minősülő formában letelepedett pénzforgalmi szolgáltatók és elektronikuspénz-kibocsátók tevékenységével összefüggésben fennálló, a pénzmosás és a terrorizmus finanszírozásával kapcsolatos kockázat átfogó értékelése alapján úgy döntsenek, hogy a központi kapcsolattartó pontok kötelesek ellátni bizonyos kiegészítő feladatokat a pénzmosás és a terrorizmus finanszírozása elleni küzdelemre vonatkozó helyi kötelezettségek betartásának biztosítására irányuló kötelességeik keretében. Először is helyénvaló lehet, hogy a tagállamok arra kötelezzék a központi kapcsolattartó pontokat, hogy a kijelölő elektronikuspénz-kibocsátó vagy pénzforgalmi szolgáltató nevében jelentsék be a gyanús ügyleteket azon befogadó tagállam pénzügyi információs egységéhez (FIU), amelynek területén a kötelezett szolgáltató letelepedett.
            
            
               (8)Az egyes tagállamok feladata annak eldöntése, hogy a központi kapcsolattartó pontokat egy konkrét formában kell létrehozni, vagy sem. Ha a formát előírják, a tagállamoknak gondoskodniuk kell arról, hogy a követelmények arányosak legyenek és ne lépjék túl a pénzmosás és a terrorizmus finanszírozása elleni küzdelem szabályainak betartására és a felügyelet elősegítésére vonatkozó célkitűzés megvalósításához szükséges mértéket.
            
            
               (9)Ez a rendelet az európai felügyeleti hatóságok (EFH-k) (Európai Bankhatóság, Európai Biztosítás- és Foglalkoztatóinyugdíj-hatóság és Európai Értékpapírpiaci Hatóság) által a Bizottságnak benyújtott szabályozástechnikai standardtervezeteken alapul.
            
            
               (10)Az európai felügyeleti hatóságok nyilvános konzultációt folytattak az e rendelet alapját képező szabályozástechnikai standardtervezetről, elemezték az ezzel összefüggésben felmerülő lehetséges költségeket és hasznokat, és kikérték az 1093/2010/EU európai parlamenti és tanácsi rendelet
                  5
               , az 1094/2010/EU európai parlamenti és tanácsi rendelet
                  6
               , illetve az 1095/2010/EU európai parlamenti és tanácsi rendelet 37. cikke alapján létrehozott banki érdekképviseleti csoport véleményét
                  7
                ,
            
            
               ELFOGADTA EZT A RENDELETET:
            
            
               1. cikk
            
            
               Tárgy és hatály
            
            
            
               Ez a rendelet az alábbiakat állapítja meg:
            
         
         
            
            
               a)az azon körülményeket meghatározó kritériumok, amelyek fennállása esetén az (EU) 2015/849 irányelv 45. cikkének (9) cikke szerint helyénvaló központi kapcsolattartó pont kijelölése;
            
            
               b)a központi kapcsolattartó pontok feladataira vonatkozó szabályok.
            
            
            
               2. cikk
            
            
               Fogalommeghatározások
            
            
               E rendelet alkalmazásában:
            
            
            
               (1)„illetékes hatóság”: valamely tagállam annak biztosítására hatáskörrel rendelkező hatósága, hogy a területén fióktelepnek nem minősülő formában letelepedett és egy másik tagállamban székhellyel rendelkező elektronikuspénz-kibocsátók és pénzforgalmi szolgáltatók betartják az (EU) 2015/849 irányelv nemzeti jogszabályokkal átültetett követelményeit;
            
            
               (2)„befogadó tagállam”: az a tagállam, amelynek területén a más tagállamban székhellyel rendelkező elektronikuspénz-kibocsátók és pénzforgalmi szolgáltatók fióktelepnek nem minősülő formában letelepedtek;
            
            
               (3)„elektronikuspénz-kibocsátók és pénzforgalmi szolgáltatók”: a 2009/110/EK európai parlamenti és tanácsi irányelv
                  8
                2. cikkének 3. pontjába foglalt meghatározás szerinti elektronikuspénz-kibocsátók, valamint a 2007/64/EK európai parlamenti és tanácsi irányelv
                  9
                4. cikkének 9. pontjába foglalt meghatározás szerinti pénzforgalmi szolgáltatók.
            
            
            
               3. cikk
            
            
               A központi kapcsolattartó pont kijelölésére vonatkozó kritériumok
            
            
            
               (1)A befogadó tagállamok előírhatják a területükön fióktelepnek nem minősülő telephelyekkel és más tagállamban székhellyel rendelkező elektronikuspénz-kibocsátók és pénzforgalmi szolgáltatók számára, hogy az alábbi kritériumok bármelyikének teljesülése esetén jelöljenek ki központi kapcsolattartó pontot:
            
            
               a)az ilyen telephelyek száma legalább 10;
            
            
               b)a telephelyek által forgalmazott és beváltott elektronikus pénz összesített mennyisége vagy az általuk végzett fizetési ügyletek összesített értéke pénzügyi évenként várhatóan meghaladja a 3 millió EUR-t vagy az előző pénzügyi évben meghaladta a 3 millió EUR-t;
            
            
               c)a befogadó tagállam illetékes hatósága számára, kérelemre és időben nem teszik elérhetővé az annak értékeléséhez szükséges információkat, hogy teljesült-e az a) vagy a b) pontba foglalt kritérium.
            
            
         
         
            
               (2)Az (1) bekezdésben szereplő kritériumok sérelme nélkül, a befogadó tagállamok előírhatják a területükön fióktelepnek nem minősülő telephelyekkel és más tagállamban székhellyel rendelkező elektronikuspénz-kibocsátók és pénzforgalmi szolgáltatók számára központi kapcsolattartó pont kijelölését, ha ez az követelmény arányos az említett telephelyek működésével összefüggő, a pénzmosás és a terrorizmus finanszírozása tekintetében fennálló kockázat szintjével.
            
            
            
               (3)A befogadó tagállamok az említett telephelyek működésével összefüggő, a pénzmosás és a terrorizmus finanszírozása tekintetében fennálló kockázat szintjére vonatkozó értéklelésüket az (EU) 2015/849 irányelv 6. cikkének (1) bekezdésével és 7. cikkének (1) bekezdésével összhangban elvégzett kockázatértékelések megállapításaira és a rendelkezésükre álló egyéb hiteles és megbízható forrásokra alapozzák. Az említett értékelés keretében a befogadó tagállam figyelembe veszi legalább a következő kritériumokat:
            
            
               a)a termékek és a kínált szolgáltatások típusával és az alkalmazott forgalmazási csatornákkal összefüggő, a pénzmosás és a terrorizmus finanszírozása tekintetében fennálló kockázat;
            
            
               b)az ügyféltípusokkal összefüggő, a pénzmosás és a terrorizmus finanszírozása tekintetében fennálló kockázat;
            
            
               c)az eseti ügyleteknek a kialakult üzleti kapcsolatokkal szembeni túlsúlyával összefüggő, a pénzmosás és a terrorizmus finanszírozása tekintetében fennálló kockázat;
            
            
               d)a kiszolgált országokkal és földrajzi térségekkel összefüggő, a pénzmosás és a terrorizmus finanszírozása tekintetében fennálló kockázat.
            
            
            
               (3)Az (1) és (2) bekezdésben szereplő kritériumok sérelme nélkül, a befogadó tagállam kivételes esetekben felhatalmazhatja a befogadó tagállam illetékes hatóságát arra, hogy előírja a területén fióktelepnek nem minősülő telephelyekkel és más tagállamban székhellyel rendelkező elektronikuspénz-kibocsátó vagy pénzforgalmi szolgáltató számára központi kapcsolattartó pont kijelölését, amennyiben a befogadó tagállam alapos okkal feltételezi, hogy ezen elektronikuspénz-kibocsátó vagy pénzforgalmi szolgáltató telephelyeinek működése magas kockázatot jelent a pénzmosás és a terrorizmus finanszírozása tekintetében.
            
            
            
               4. cikk
            
            
               A pénzmosás és a terrorizmus finanszírozása elleni küzdelemmel kapcsolatos szabályok betartásának biztosítása
            
            
               A központi kapcsolattartó pont gondoskodik arról, hogy az (EU) 2015/849 irányelv 45. cikkének (9) bekezdésében meghatározott telephelyek betartják a befogadó tagállam pénzmosás és a terrorizmus finanszírozása elleni küzdelemmel kapcsolatos szabályait. E célból a központi kapcsolattartó pont:
            
            
            
               a)az (EU) 2015/849 8. cikkének (3) és (4) bekezdése szerint elősegíti a pénzmosás és a terrorizmus finanszírozása elleni küzdelemmel kapcsolatos politikák és eljárások kidolgozását és végrehajtását azáltal, hogy tájékoztatja a kijelölő elektronikuspénz-kibocsátót vagy pénzforgalmi szolgáltatót a befogadó tagállamban alkalmazandó, a pénzmosás és a terrorizmus finanszírozása elleni küzdelemmel kapcsolatos követelményekről;
            
            
               b)felügyeli a kijelölő elektronikuspénz-kibocsátó vagy pénzforgalmi szolgáltató nevében, hogy az említett telephelyek ténylegesen betartják-e a befogadó tagállamban alkalmazandó, a pénzmosás és a terrorizmus finanszírozása elleni küzdelemmel kapcsolatos követelményeket, valamint a kijelölő elektronikuspénz-kibocsátónak vagy pénzforgalmi szolgáltatónak az (EU) 2015/849 irányelv 8. cikkének (3) és (4) bekezdése alapján elfogadott politikáit, kontrollmechanizmusait és eljárásait;
            
            
               c)tájékoztatja a kijelölő elektronikuspénz-kibocsátó vagy pénzforgalmi szolgáltató székhelyét az említett telephelyeken tapasztalt bármely jog- vagy szabálysértésről, beleértve bármely olyan információt, amely kihathat a telephely azon képességére, hogy ténylegesen betartsa a kijelölő elektronikuspénz-kibocsátó vagy pénzforgalmi szolgáltatónak a pénzmosás és a terrorizmus finanszírozása elleni küzdelemmel kapcsolatos politikáit és eljárásait vagy másképpen befolyásolhatja a kijelölő elektronikuspénz-kibocsátó vagy pénzforgalmi szolgáltató kockázatértékelését;
            
            
               d)biztosítja a kijelölő elektronikuspénz-kibocsátó vagy pénzforgalmi szolgáltató nevében, hogy korrekciós intézkedést hozzanak azokban az esetekben, amikor a telephelyek nem tartják be a pénzmosás és a terrorizmus finanszírozása elleni küzdelemmel kapcsolatos, alkalmazandó szabályokat, vagy fennáll ennek a kockázata;
            
            
               e)biztosítja a kijelölő elektronikuspénz-kibocsátó vagy pénzforgalmi szolgáltató nevében, hogy az említett telephelyek és azok személyzete részt vegyenek az (EU) 2015/849 irányelv 46. cikkének (1) bekezdésében említett képzési programban;
            
            
               f)képviseli a kijelölő elektronikuspénz-kibocsátót vagy pénzforgalmi szolgáltatót a befogadó tagállam illetékes hatóságaival és pénzügyi információs egységével (FIU) folytatott kommunikációja során.
            
         
         
            
            
               5. cikk
            
            
               A befogadó tagállam illetékes hatóságai általi felügyelet elősegítése
            
            
            
               A központi kapcsolattartó pont elősegíti az (EU) 2015/849 irányelv 45. cikkének (9) bekezdésében meghatározott telephelyeknek a befogadó tagállam illetékes hatóságai általi felügyeletét. E célból a központi kapcsolattartó pont a kijelölő elektronikuspénz-kibocsátó vagy pénzforgalmi szolgáltató nevében:
            
            
            
               a)képviseli a kijelölő elektronikuspénz-kibocsátót vagy pénzforgalmi szolgáltatót a befogadó tagállam illetékes hatóságaival folytatott kommunikációja során;
            
            
               b)hozzáfér az említett telephelyek birtokában lévő információkhoz;
            
            
               c)reagál az ezen telephelyek tevékenységével kapcsolatban az illetékes hatóságok által megfogalmazott bármely kérésre, megadja a kijelölő elektronikuspénz-kibocsátó vagy pénzforgalmi szolgáltató és az említett telephelyek birtokában lévő releváns információkat az illetékes hatóságoknak, és adott esetben rendszeresen beszámol azokról;
            
            
               d)az illetékes hatóságok előírása esetén elősegíti az említett telephelyek helyszíni ellenőrzéseit.
            
            
            
               6. cikk
            
            
               A központi kapcsolattartó pont kiegészítő feladatai
            
            
            
               (1)A 4. és 5. cikkben meghatározott feladatok mellett, a befogadó tagállamok előírhatják a központi kapcsolattartó pontoknak, hogy a kijelölő elektronikuspénz-kibocsátó vagy pénzforgalmi szolgáltató nevében lássanak el egy vagy több alábbi feladatot:
            
            
            
               a)az (EU) 2015/849 irányelv nemzeti jogba átültetett 33. cikkének (1) bekezdése szerinti jelentések benyújtása a befogadó tagállamnak;
            
            
               b)a pénzügyi információs egység (FIU) az (EU) 2015/849 irányelv 45. cikkének (9) bekezdésében meghatározott telephelyek tevékenységével kapcsolatos bármely kérésének megválaszolása és az ilyen telephelyekre vonatkozó releváns információk megadása a FIU számára;
            
            
               c)az ügyletek ellenőrzése a gyanús ügyletek azonosítása céljából, ha ez helyénvaló az elektronikuspénz-kibocsátó vagy pénzforgalmi szolgáltató befogadó tagállambeli műveleteinek mérete vagy összetettsége alapján.
            
            
         
         
            
               (2)A befogadó tagállamok előírhatják a központi kapcsolattartó pontoknak az (1) bekezdésben meghatározott egy vagy több kiegészítő feladat ellátását, ha ezek a kiegészítő feladatok arányosak a területükön fióktelepnek nem minősülő telephelyekkel és más tagállamban székhellyel rendelkező elektronikuspénz-kibocsátók és pénzforgalmi szolgáltatók működésével összefüggő, a pénzmosás és a terrorizmus finanszírozása tekintetében fennálló kockázat átfogó szintjével.
            
            
            
               (3)A befogadó tagállamok az ilyen telephelyek működésével összefüggő, a pénzmosás és a terrorizmus finanszírozása tekintetében fennálló kockázat szintjére vonatkozó értéklelésüket az (EU) 2015/849 irányelv 6. cikkének (1) bekezdésével és 7. cikkének (1) bekezdésével, valamint adott esetben e rendelet 3. cikkének (2) bekezdésével összhangban elvégzett kockázatértékelések megállapításaira és a rendelkezésükre álló egyéb hiteles és megbízható forrásokra alapozzák.
            
            
            
               7. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.5.7.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
               
               
                  
                     (2)
                  
                        Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
               
               
                  
                     (3)
                  
                        Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)
               
               
                  
                     (4)
                  
                        HL L 141., 2015.6.5., 73. o.
               
               
                  
                     (5)
                  
                        Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
               
               
                  
                     (6)
                  
                        Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
               
               
                  
                     (7)
                  
                        Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)
               
               
                  
                     (8)
                  
                        Az Európai Parlament és a Tanács 2009/110/EK irányelve (2009. szeptember 16.) az elektronikuspénz-kibocsátó intézmények tevékenységének megkezdéséről, folytatásáról és prudenciális felügyeletéről, a 2005/60/EK és a 2006/48/EK irányelv módosításáról, valamint a 2000/46/EK irányelv hatályon kívül helyezéséről (HL L 267., 2009.10.10., 7. o.)
               
               
                  
                     (9)
                  
                        Az Európai Parlament és a Tanács 2007/64/EK irányelve (2007. november 13.) a belső piaci pénzforgalmi szolgáltatásokról és a 97/7/EK, a 2002/65/EK, a 2005/60/EK és a 2006/48/EK irányelv módosításáról és a 97/5/EK irányelv hatályon kívül helyezéséről (HL L 319., 2007.12.5., 1. o.).